CELEX: E2015P0014
Language: lt
Date: 2015-06-05 00:00:00
Title: 2015 m. birželio 5 d. Norvegijos Aukščiausiojo Teismo (Norges Høyesterett) prašymas ELPA Teismui dėl patariamosios nuomonės byloje Holship Norge AS prieš Norsk Transportarbeiderforbund (Byla E-14/15)

25.2.2016   
            
            
               LT
            
            
               Europos Sąjungos oficialusis leidinys
            
            
               C 73/10
            
         2015 m. birželio 5 d. Norvegijos Aukščiausiojo Teismo (Norges Høyesterett) prašymas ELPA Teismui dėl patariamosios nuomonės byloje Holship Norge AS prieš Norsk Transportarbeiderforbund
   
   (Byla E-14/15)
   (2016/C 73/06)
   2015 m. birželio 5 d. raštu (jį Teismo kanceliarija gavo 2015 m. birželio 5 d.) Norges Høyesterett (Norvegijos Aukščiausiasis Teismas) ELPA Teismui pateikė prašymą dėl patariamosios nuomonės byloje Holship Norge AS prieš Norsk Transportarbeiderforbund šiais klausimais:
   A.   Dėl konkurencijos teisės:
   
   
            
               A.1.
            
            
               Ar kolektyvinėms sutartims taikoma išimtis iš EEE susitarimo konkurencijos taisyklių, apibūdinta, inter alia, 2002 m. kovo 22 d. ELPA Teismo sprendime Landsorganisasjonen i Norge ir NKF, E-8/00, ELPA Teismo pranešimas, p. 114, dėl patariamosios nuomonės yra taikoma ir uosto naudotojo boikotui, siekiant gauti pritarimą kolektyvinei sutarčiai, kai dėl tokio pritarimo uosto naudotojas turi teikti pirmenybę iškrovimo ir pakrovimo paslaugų pirkimui iš kitos uosto administracijos nei nurodytoji 7 ir 10–14 punktuose, o ne pasitelkti savo darbuotojus tam pačiam darbui atlikti?
            
         
            
               A.2.
            
            
               Jei ne, ar tokia sistema turėtų būti vertinama pagal EEE susitarimo 53 arba 54 straipsnį?
            
         
            
               A.3.
            
            
               Jei taip, ar vertinant, ar daromas pastebimas poveikis tarpvalstybinei prekybai EEE, privaloma atsižvelgti į tai, kad kituose uostuose sistema yra tokia pati arba ją atitinkanti?
            
         B.   Dėl įsisteigimo laisvės:
   
   
            
               B.1.
            
            
               Ar tai, kad profesinė sąjunga naudoja boikotą siekdama gauti bendrovės, kurios patronuojančioji bendrovė yra įsisteigusi kitoje EEE valstybėje, pritarimą kolektyvinei sutarčiai, kai dėl šios kolektyvinės sutarties bendrovė turi teikti pirmenybę iškrovimo ir pakrovimo paslaugų pirkimui iš kitos uosto administracijos, atitinkančios 10–14 punktuose nurodytus požymius, o ne pasitelkti savo darbuotojus šiam darbui atlikti, yra EEE susitarimo 31 straipsnyje nustatytos įsisteigimo laisvės suvaržymas?
            
         
            
               B.2.
            
            
               Ar vertinimui, ar esama suvaržymo, turėtų reikšmės tai, kad poreikis teikti iškrovimo ir pakrovimo paslaugas bendrovei būtų labai nedidelis ir (arba) atsitiktinis?
            
         
            
               B.3.
            
            
               Jei suvaržymo esama – ar vertinimui, ar šis suvaržymas yra teisėtas, turi reikšmės tai, kad bendrovė savo pačios doko darbininkams taiko kitą kolektyvinę sutartį, dėl kurios susitarė valstybės, kurioje yra uostas, socialiniai partneriai, ir ta kolektyvinė sutartis yra susijusi su kitais klausimais nei iškrovimo ar pakrovimo darbai?